
Tisztességtelen banki gyakorlatok, avagy a működési kockázatkezelés elméleti és gyakorlati jelentősége napjainkban

Manapság a banki működési kockázatok, azon belül is különösképp az üzletviteli kockázatok
azonosítása, kezelése egyre hangsúlyosabb szerepet kap a kockázatkezelésen belül. A 2008-as
pénzügyi válság és részben ehhez kapcsolódva a magyar devizahitel-válság is rámutatott
ennek jelentőségére. Mindkét válság kirobbanásáért felelőssé tehetők többek között a
tisztességtelen banki gyakorlatok, a fair bankolás elvének figyelmen kívül hagyása.
A kutatásom során arra keresem a választ, hogy mennyiben tekinthető tisztességtelen banki
gyakorlatnak az, hogy a bankok ügyfeleikre számos olyan pénzügyi terméket, például
biztosításokat, folyószámla-hitelkereteket erőltetnek rá, amire egyáltalán nincs szükségük. Azt
is vizsgálom, hogy az ügyfelek milyen mértékben vannak tudatában annak, hogy milyen
kapcsolt termékeket vesznek igénybe, s mit jelent ez rájuk nézve kockázatvállalási
szempontból.
Kutatásom több részből épül fel. Elsőként a működési kockázatokat definiálom, felvázolom a
ma hatályos működési kockázatkezelési szabályozást, s annak kialakulását is áttekintem.
Majd közelítve központi témánkhoz meghatározom az üzletviteli kockázat fogalmát, s
elhelyezem azt a működési kockázatkezelési keretrendszeren belül. Ezt követően
Magyarországra fókuszálva a devizahitel-válság kialakulásában szerepet játszó értékesítői,
kereskedelmi banki gyakorlatokat vizsgálom, különös tekintettel a felmerülő üzletviteli
kockázatokra vonatkozóan. Lehatárolom, mi minősülhet tisztességtelen banki gyakorlatnak,
hogyan valósulhat meg a fair bankolás. Elméleti áttekintésem végén számba veszem, hogy
miért problémásak a mai magyar pénzintézetek által árusított kapcsolt termékek, s, hogy az
információs aszimmetria hogyan ver éket a bank és az ügyfél közé.
Primer kutatást is folytatok dolgozatom elkészítése során. Egy online kérdőív segítségével a
magyar felnőtt lakosság folyószámla konstrukciók közti választását vizsgálom. Az
eredményeket leíró és matematikai statisztikai módszerek segítségével elemzem, melyek
alapján igyekszek egyaránt az ügyfelek, s a hazai bankszektor számára is hasznosítható
következtetéseket és javaslatokat megfogalmazni.



